送人
作者：王建
朝代：唐

paragraphs: 白日向西沒，黃河復東流。
人生足著地，寧免四方遊。
我行無返顧，祝子勿回頭。
當須向前去，何用起離憂。
但恐無廣路，平地作山丘。
令我車與馬，欲疾反停留。
蜀客多積貨，邊人易封侯。
男兒戀家鄉，歡樂爲仇讐。
丁寧相勸勉，苦口幸無尤。
對面無相成，不如豺虎儔。
彼遠不寄書，此寒莫寄裘。
與君俱絕跡，兩念無因由。